text: Fanget i Tyskland: Rumænske mænd havde danske tyvekoster
  10 september 2014 kl. 14.03
  Fire rumænske mænd i alderen 26 til 39 år blev tirsdag fremstillet i grundlovsforhør ved Retten i Sønderborg efter at være blevet udleveret fra tysk politi, der havde fanget mændene med flere stjålne genstande.
  Tysk politi stoppede en bil på motorvejen mod Berlin, og i den fandt de blandt andet ni cykler samt værktøj og laptops stjålet i Danmark. Tingene var blandt andet stjålet i Københavnsområdet.
  De fire blev sigtet for hæleri, og da de erkendte sig skyldige, var der mulighed for en straksdom.
  De blev hver især idømt 40 dages fængsel og udvisning af Danmark. De gik direkte til afsoning af straffen.
  